Vi+i+verden+5

Forfattere: Mari Ann Berg, Beate Børresen og Peder Nustad Cappelen 2006 lærebok, bokmål, 183 sider

Denne læreboka tar for seg alle de store religionene, slik også tidligere lærebøker har gjort. I tillegg har den under hvert emne en filosofidel, hvor elevene tenker over og diskuterer emner som omsorg, rett og galt, løyn, tyveri; kort sagt emner som ikke har noe enkelt svar, men som setter tankene i gang. Boka starter hvert emne med å liste opp tydelige mål for arbeidet. De som ikke er spesielt gode til å lese vil nok reagere på at 5.-trinnsboka har mye tekst på sidene. Dette er imidlertid løst ved at forfatterne har laget et enkelt sammendrag i margen. Dermed kan en få tak i hovedmomentene i teksten bare ved å lese disse sammendragene. Smart! Boka benytter seg også av fargekoder for å skape oversikt. Alle sider med fortellinger har brune kanter, filosofisidene er blå, og lærestoffet innenfor de enkelte religionene er kodet med symboler fra den aktuelle religionen. Til hvert kapittel hører oppgaver. Disse er også merket med tegn for om det dreier seg om studieoppgaver, samtaleoppgaver, samarbeidsoppgaver eller om det er nettoppgaver. Bak i boka finner en ordforklaringer. Jeg synes denne boka er en god lærebok å arbeide med. Den er ryddig, gir tydelig beskjed om ”hvor vi skal”, har et enkelt språk som er forståelig for de fleste elevene på dette trinnet og er godt illustrert med tegninger og fotografier.

Randi Skulstad